Cobberdog Australia

**''Cobberdog'' Australia** ialah satu baka silang anjing yang dikembangkan di Australia oleh Pusat Pembiakbakaan dan Penyelidikan Rutland Manor dan Pusat Pembiakbakaan dan Penyelidikan Labradoodle Tegan Park. Kacukan ini diwujudkan sebagai kesinambungan usaha Wally Conron untuk mewujudkan *[[labradoodle]]* yang boleh ditakrifkan dan diselidik dengan teliti. Usaha ini juga sebagai gerak balas kepada peningkatan permintaan untuk *labradoodle* yang telah menyebabkan pembiak baka merujuk sebarang gabungan anjing pengutip Labrador dengan pudel sebagai *labradoodle* tanpa kriteria perangai atau hipoalergenik. Ketidaktekalan piawaian untuk *labradoodle* membawa kepada pembezaan ''labradoodle'' Australia dan pembezaan lanjut bagi *cobberdog* yang diatributkan kepada baka anjing tulen dengan piawaian lebih ketat untuk pembiakbakaan, perangai, dan penampilan.

*Cobberdog* Australia dibiakbakakan untuk menjadi calon unggul untuk menjadi anjing terapi dan anjing khidmat. Sehingga pewujudan *cobberdog* Australia, tiada baka yang telah dikembangkan dengan objektif tunggal untuk mempunyai ciri-ciri unggul untuk berkhidmat sebagai anjing terapi dan anjing pembantu. Ini sebahagiannya adalah kerana anjing terapi dan anjing pembantu adalah agak moden. *Labradoodle* Australia, sebagaimana yang ditetapkan oleh Australian Labradoodle Association of America ("Persatuan *Labradoodle* Australia Amerika"), diterbitkan daripada tiga baka anjing yang sebelum ini merupakan baka tulen. *Cobberdog* pula diterbitkan daripada gabungan sekurang-kurangnya lapan baka sedia ada untuk mencapai perangai yang diingini.

Takungan besar untuk perkembangan *cobberdog* Australia membawa kepada penceraian baka dengan *labradoodle* Australia; ini menyebabkan pusat penyelidikan terlibat mendekati syarikat swasta tidak terkenal Master Dog Breeders and Associates. Dengan pertukaran nama dan pemuktamadan jujukan DNA baka ini, piawaian untuk atribut fizikal dan atribut perangai diasaskan dan *cobberdog* dijadikan satu-satunya baka tulen *labradoodle*.

Para pembiak baka *cobberdog* membuat penegasan bahawa *cobberdog* Australia ialah percubaan untuk mencapai matlamat asal yang diniatkan untuk *labradoodle*. Sebelum ledakan kepopularan *labradoodle*, ia dibiakbakakan dengan teliti dalam percubaan untuk menyempurnakan perangai dan menjadi hipoalergenik. Selepas kepopularan *labradoodle* bermula, pemilihan kurang cermat dan kekurangan piawaian baka membawa kepada baka silang moden tidak beriktiraf. *Cobberdog*, sebagaimana yang dinyatakan oleh penyelidik, ialah hasil daripada penerusan matlamat asal projek *labradoodle*: anjing lemah lembut dan hipoalergenik dengan perilaku tenang dan kecenderungan untuk menenangkan orang di sekelilingnya.

## Sejarah

### ''Labradoodle''

Baka ini tidak popular dan kebanyakannya tidak digunakan sebagai haiwan peliharaan dan/atau haiwan khidmat. Pada tahun 1980-an, Wally Conron, iaitu seorang pembiak baka anjing pengutip Labrador yang mengkhususkan diri dalam anjing khidmat, menerima permintaan untuk anjing pandu hipoalergenik. Hasil daripada usaha Conron ialah kacukan dengan keindukan pilihan sendiri antara seekor pudel dengan seekor anjing pengutip Labrador. Pada mulanya, baka itu sekali lagi tidak popular, lalu membawa kepada penjenamaan semula anjing itu sebagai "*labradoodle*". *Labradoodle* kemudiannya mengalami ledakan kepopularan dan secepatnya kehilangan keakuran baka kerana ketiadaan pengiktirafan kelab kenel dan, dengan itu, ketiadaan piawaian baka.

Dalam temu bual tahun 2019, Conron berkata bahawa beliau "melepaskan raksasa Frankenstein" dan bahawa "[...] majoriti terbesar (*labradoodle*) sama ada gila atau mempunyai masalah kebakaan." Brandi Hunter, naib presiden perhubungan awam dan komunikasi American Kennel Club, mencerminkan kebimbangan Conron, dengan berkata bahawa "[...] ada sebab kami menekankan masa dan penyelidikan yang digunakan untuk pembiakbakaan anjing yang dibiakbakakan dengan tujuan. Ini penting dalam jangka panjang."

### ''Labradoodle'' Australia

Dalam usaha untuk memiawaikan *labradoodle* dan mencapai pengiktirafan baka, Labradoodle Association of Australia ("Persatuan *Labradoodle* Australia", LAA) diasaskan pada tahun 2000. Pertubuhan itu mula mengambil langkah untuk mendapatkan program pembiakbakaan terpilih cermat dan memperkenalkan susur galur baharu untuk menguji kaji dengan perangai dan untuk memperkenalkan kepelbagaian genetik tambahan. Dalam tempoh lima tahun berikutnya, pertubuhan tambahan dibentuk dan digabungkan untuk menghasilkan The International Australian Labradoodle Association ("Persatuan *Labradoodle* Australia Antarabangsa", IALA).

*Labradoodle* Australia dipanggil sedemikian kerana pembiak baka yang berpangkalan di Australia berhasrat untuk mengelakkan baka itu daripada disalah anggap sebagai salah satu daripada banyak silangan anjing pengutip Labrador/pudel yang dibiakbakakan dengan cara yang dianggap oleh LAA sebagai cara tidak sihat dan tidak bertanggungjawab. *Labradoodle* Australia ialah baka anjing berkembang dan tidak dianggap sebagai baka tulen.

Buat masa ini, sebagai warisan *labradoodle* Australia yang diterima umum, terdapat sebanyak 22 penyumbang baka tulen unik. *Labradoodle* Australia pada umumnya mempunyai genetik anjing pengutip Labrador dan pudel, tetapi usaha terkini oleh IALA, khususnya Australian Labradoodle Association of America ("Persatuan *Labradoodle* Australia Amerika", ALAA), telah memperkenalkan spaniel air Ireland, anjing pengutip berbulu keriting, kokerspaniel Inggeris, and kokerspaniel Amerika. Penambahan ini adalah untuk meningkatkan takungan gen baka itu, mencapai kesihatan lebih baik, dan mencuba untuk menyempurnakan perangai anjing. IALA membuat keputusan untuk meninggalkan susur galur tertentu dan bahawa *labradoodle* Australia ialah baka yang sebahagian besarnya lengkap. Secara rasminya, Australian Labradoodle Association ("Persatuan *Labradoodle* Australia", ALA) memberikan mandat bahawa *labradoodle* Australia mesti mempunyai tepat-tepat tiga progenitor: pudel, anjing pengutip Labrador, dan kokerspaniel.

*Labradoodle* Australia tidak diiktiraf sebagai baka tulen oleh mana-mana kelab kenel bebas bukan rantauan atau pertubuhan pendaftaran beriktiraf. Ia, sebaliknya, dianggap sebagai baka kacuk.

### ''Cobberdog'' Australia

Pada tahun 2004, terier gandum berbulu lembut Ireland disisipkan oleh Manners di Rutland Manor di Australia. Dua ekor terier gandum Ireland disisipkan, salah seekor ialah juara Melbourne Royal All Breeds Championship Show. Penambahan itu menyebabkan penceraian Manners daripada IALA dan permulaan perkembangan *cobberdog* Australia.

Matlamat usaha baharu ini ialah semakan projek *labradoodle* Australia asal. Misi usaha ini adalah untuk membiakbakakan anjing yang boleh digunakan secara meluas dengan lapis bulu hipoalergenik yang dapat digunakan sebagai teladan anjing terapi, haiwan khidmat, haiwan peliharaan isi rumah, dan/atau anjing pendamping. Anjing ini dibiakbakakan dengan perhatian spesifik kepada lapis bulu dan, yang paling penting, perangai. Matlamat Manners adalah untuk mencapai hal yang disasarkan oleh Wally Conron pada permulaan dan membiakbakakan anjing tenang, cerdas, dan hipoalergenik. Sehingga penciptaan awal program pembiakbakaan *cobberdog* Australia, tiada baka individu dan/atau tulen telah dikembangkan dengan objektif tunggal untuk mewujudkan calon unggul untuk menjadi anjing terapi dan anjing pembantu. Ini sebahagiannya disebabkan oleh hakikat bahawa terapi berbantu dan anjing pembantu adalah agak moden.

Pada tahun 2012, *cobberdog* Australia diterima sebagai baka baharu dalam pembangunan oleh Master Dog Breeders and Associates (MDBA) yang tidak begitu terkenal, sebuah syarikat pendaftaran baka sedunia. Dengan penerimaan baka ini, pedigri dan piawaian baka ditetapkan. Jujukan DNA unik baka ini juga dikategorikan untuk mengasaskan kesahihan *cobberdog* Australia baka tulen.

Satu syarat untuk kemasukan *cobberdog* ke dalam MDBA ialah bahawa baka ini mempunyai nama yang membezakannya daripada *labradoodle*, lantas membezakan baka tulen baharu ini daripada kategori anjing baka silang kurang beriktiraf dan tidak terkawal. Nama projek asal untuk baka ini ialah *Service Animal Australian Labradoodle* ("Haiwan Khidmat *Labradoodle* Australia"). Keputusan untuk menamai baka ini "*Australian cobberdog*" dilakukan untuk mengekalkan identiti Australia bagi baka ini; bahagian *cobberdog* berasal daripada istilah Australia "*cobber*" yang memaksudkan "kawan" atau "ramah". Secara keseluruhan, nama *Australian cobberdog* secara langsung memaksudkan "anjing ramah Australia".

Sejak penerimaan baka ini, bilangan pembiak baka *cobberdog* berperakuan MDBA telah berkembang kepada lebih daripada 150 orang di seluruh dunia dan baka ini terus menjadi semakin popular, walaupun masih merupakan baka agak kurang diketahui setakat Januari 2024. Baka ini disebut-sebut sebagai anjing terapi unggul dengan pembiak baka dan pemilik yang mempamerkan bahawa, melalui amalan piawai umum pembiakbakaan, anjing juga dilatih dan digunakan sebagai anjing terapi untuk hospital, sekolah, rumah persaraan, dan banyak penerapan lain.

Pada awal tahun 2024, dengan peningkatan kepopularan *cobberdog* Australia, sesetengah pembiak baka baharu terdahulu MDBA di seluruh dunia bersatu untuk membentuk Australian Cobberdog Society ("Persatuan *Cobberdog* Australia) dengan dakwaan bahawa mereka mampu membawa baka ini selangkah lebih jauh dalam perjalanan ke arah pengiktirafan "rasmi" melalui pertubuhan baka tulen beriktiraf. Untuk ini buat masa ini, piawaian baka diperhalus dan dikemaskinikan dalam format sebagaimana yang ditetapkan oleh ANKC. Walau bagaimanapun, untuk mencapai ini, buku pembaka mesti diuruskan selama sekurang-kurangnya 15 tahun, yang kelihatan seperti tugas mustahil untuk ACS baharu yang baru membentuk kumpulan serpihan pada Disember 2024 dengan bekas ahli MDBA. MDBA telah mengusahakan pengiktirafan baka bagi *cobberdog* Australia sejak tahun 2012. Piawaian baka semakan mengambil kira penghalusan yang telah dibuat oleh pembiak baka untuk memindahkan anjing daripada Pendaftaran Asas MDBA kepada baka tulen secara genetik dan penyerahan ke dalam Pendaftaran Baka Tulen dengan Kelab Kenel Kebangsaan.

## Ciri

### Ciri fizikal

#### Warna
*Cobberdog* Australia dapat mempunyai warna sangat pelbagai:
* Putih – warna lapis bulu paling cerah yang mungkin, kerap disertai dengan mata lemon
* Krim – putih dengan seri warna kuning dengan keamatan berbeza-beza
* Emas – warna kuning pekat
* Merah – warna pekat yang menyerupai mahogani
* Hitam – lapis bulu hitam legam, kadang-kadang pudar menjadi biru atau perak seiring dengan usia
* Perak – berwarna kelabu, biasanya berkembang daripada anjing hitam sepanjang tempoh 1–3 tahun pertama kehidupan, kerap tidak padu
* Biru – warna kelabu-biru berasap yang dapat menjadi warna permulaan atau berkembang sepanjang tempoh 1–3 tahun pertama kehidupan
* Perang – warna perang padu, biasanya didahului oleh anak anjing yang lahir dengan bulu perang yang sangat pekat
* Kopi – cahaya warna perang unik yang pada umumnya berkembang seiring dengan usia
* Pacmen – campuran krim/kopi
* Ungu lembut – pewarnaan merah jambu hingga ungu yang pada umumnya berkembang seiring dengan usia daripada anjing berwarna perang
* Berwarna-warni – campuran dua warna berlainan
* Fantom – istilah yang merujuk warna tidak dominan bagi anjing berwarna-warni
* Sabel – bulu berhujung hitam pada latar belakang dengan mana-mana warna padu lain

#### Bulu
*Cobberdog* Australia mempunyai lapis bulu tunggal yang gugur sedikit hingga tidak gugur langsung dan menghasilkan *[[dander]]* minimum. Trait ini bermakna bahawa anjing ini dianggap hipoalergenik. Bertentangan dengan kepercayaan bahawa bulu anjing ialah punca alahan terhadap anjing, alahan terutamanya disebabkan oleh kehiperpekaan terhadap suatu protein yang terdapat di dalam air liur anjing, kelemumur, dan kulit tergesel. *Cobberdog* mempunyai dua jenis lapis bulu utama: lapis bulu biri-biri dan lapis bulu wul.

Lapis bulu biri-biri ialah lapis bulu tunggal yang terdiri daripada gentian lembut dan nipis yang kelihatan bak sutera dan sedikit beralun. Gentian lapis bulu ini pada umumnya menghasilkan gugusan lembut yang dipanggil *staple*. Lapis bulu biri-biri mempunyai keguguran dan *dander* minimum, yang menjadikannya berbau minimum dan sebahagian besarnya hipoalergenik. Lapis bulu biri-biri memerlukan pendandanan nalar untuk mengelakkan kekusutan. Tanpa pemberusan nalar dan penjagaan tekal, lapis bulu biri-biri lebih rentan terhadap kekusutan, pembentukan bulu gimbal, keadaan bawaan bulu, dan pemerangkapan kotoran bersentuhan dengan kulit yang dapat menyebabkan ketidakselesaan dan/atau geselan. Kekurangan salin bulu juga memerlukan pemangkasan kerap bagi bulu anjing kerana bulu terus tumbuh dan tidak mengekalkan panjang bulu secara semula jadi.

Lapis bulu wul pula ialah lapis bulu tunggal yang terdiri daripada gentian kasar dan tebal yang berkelompok bersama sebagai keriting kecil dan halus. Lapis bulu wul tidak gugur dan rendah *dander* dan memerlukan perhatian yang serupa dengan yang untuk lapis bulu biri-biri. Lapis bulu wul benar dianggap "sangat tidak diingini" oleh MDBA dan telah menjadi semakin jarang pada *cobberdog*. Daripada lapis bulu wul tulen asli, istilah ini telah beranjak dan kini juga digunakan untuk variasi keriting bagi lapis bulu biri-biri, sekali lagi tidak gugur dan rendah *dander*, kadang-kadang dipanggil "lapis bulu wul pilin". Lapis bulu ini biasanya tampil sebagai berbilang pilinan panjang dan longgar yang jauh lebih besar daripada *staple* lapis bulu biri-biri. Lapis bulu ini juga kurang berbau dan sebahagian besarnya hipoalergenik. Lapis bulu ini disebabkan oleh kehadiran kedua-dua gen lapis bulu biri-biri dan gen lapis bulu wul. Lapis bulu wul pilin, yang juga dipanggil lapis bulu wul keriting, agak serupa dari segi penampilan dengan lapis bulu biri-biri "lurus" yang lebih lazim dan memerlukan pendandanan, pemangkasan, dan pemberusan kerap untuk mengelakkan kekusutan. Jenis lapis bulu ini, kedua-dua lapis bulu wul benar dan lapis bulu biri-biri keriting, memerlukan penjagaan lebih rapat dan lebih kerap berbanding dengan lapis bulu biri-biri lurus.

#### Saiz
Pada umumnya terdapat empat kategori saiz untuk *cobberdog*: katik, katik besar/sederhana kecil, sederhana, dan piawai. Sesetengah pembiak baka juga menyertakan kategori "sederhana besar" dan/atau "XL piawai". Piawaian baka mengiktiraf tiga kategori saiz: kecil, sederhana, dan piawai.

Saiz *cobberdog* semata-mata berdasarkan ketinggian sebagaimana yang diukur dari lantai hingga paras kelasa (bahagian atas tulang kipas pada kuadruped). Walaupun berat kerap disertakan dalam pengkategorian saiz, itu biasanya untuk membantu dalam penggambaran saiz dan bukan untuk membantu dalam pengkategorian individu spesifik.

#### Ciri

Pada tahun 2012, MDBA mewujudkan satu set piawaian baka yang mesti dipatuhi oleh mana-mana anjing untuk dianggap sebagai *cobberdog* Australia asasi. Sebagai tambahan kepada piawaian ini, amalan umum telah mewujudkan keutamaan lanjut untuk baka ini. Piawaian baka rasmi menyatakan bahawa jumlah semua ciri anjing ini patut menggambarkan "Anjing yang atletik dengan anggun dan seimbang, bebas daripada ciri berlebihan, dengan lapis bulu mewah yang tidak gugur dan tidak berbau." Pada umumnya, matlamat baka ini adalah untuk menjadi anjing segi empat sama dan berdimensi nalar dengan proses pembiakbakaan yang lebih tertumpu pada kesihatan dan perangai.

Ciri distingtif ketara termasuk telinga terkelepai, pempigmenan piawai bagi hidung dan pad kaki, ekor tidak terpotong, dan lapis bulu hipoalergenik tidak gugur.

Pada tahun 2024, Australian Cobberdog Society ("Persatuan *Cobberdog* Australia") yang bekerja dengan sesetengah bekas pembiak baka MDBA di seluruh dunia mendakwa bahawa mereka telah memperhalus dan mengemaskinikan piawaian baka, untuk mencerminkan kemajuan yang dibuat dan membimbing hala tuju daripada baka dalam perkembangan kepada baka tulen (yang dapat membiak dengan benar). Walau bagaimanapun, untuk dapat melakukannya, seseorang itu mestilah menjadi pemilik harta intelek dan penulisan (nama *Australian cobberdog*) dicipta oleh pengasas. *Cobberdog* Australia autentik ialah anjing lemah lembut dan cerdas, teringin-ingin menggembirakan, mudah dilatih, dan amat baik dengan kanak-kanak. Piawaian baka ACS menyatakan tentang perkara sama dan berkata bahawa "*Cobberdog* Australia sedar, pintar, dan mudah dilatih dengan keinginan lemah lembut untuk menggembirakan. Ia setia kepada keluarganya tanpa menentang orang asing. *Cobberdog* mudah dicam dengan jumbai muka dengan lapis bulu biri-biri mewah dan kurang gugur yang labuh dalam alunan lembut. Ia mempunyai keinginan kuat untuk pendampingan rapat manusia dan naluri untuk mencari hubungan intim mata dengan mata. Kepala dan ekspresi wajah *cobberdog* Australia merupakan trait khas dengan muka terbuka menyenangkan, mata menyerlah, dan muncung ketara. Telinganya sederhana, bertempat baik, dan cekap menyokong komunikasi bukan kata.

### Ciri tingkah laku
Tujuan asal *cobberdog* untuk perkembangan adalah sebagai usaha untuk membiakbakakan anjing tenang, penyayang, dan berempati yang unggul untuk pelatihan sebagai anjing terapi atau haiwan khidmat, baka tulen pertama dengan itu sebagai tujuan awal untuk pembiakbakaan. Tambahan pula, lapis bulu hipoalergenik dan pengeluaran air liur rendah bertujuan untuk memperluas kegunaan *cobberdog* kerana itu membolehkan anjing berkenaan mendampingi atau melawat individu dengan alahan terhadap anjing, *dander*, air liur anjing, dan yang patut menghindari kehadiran sisa bulu yang ditinggalkan oleh anjing bersalin bulu.

*Cobberdog* Australia pada umumnya dianggap sebagai baka cerdas yang mempelajari trik dan tugas dengan lebih mudah berbanding dengan kebanyakan baka lain. Tambahan pula, ia diketahui sangat jarang menggigit dengan niat untuk memudaratkan. *Cobberdog* menyalak kurang berbanding dengan kebanyakan baka dan penyuaraan pada umumnya terbatas kepada kejadian kejutan atau distres ekstrem. Ciri-ciri ini, sebagai tambahan kepada sifat hormat dan tidak menonjol pada baka ini, menjadikannya khususnya unggul untuk terapi yang melibatkan individu dengan kesukaran untuk berinteraksi seperti mangsa trauma, individu tertentu dengan kecelaruan spektrum autisme dan pelbagai kelompok lain yang peka secara sosial.

Di sekeliling haiwan lain, *cobberdog* pada umumnya kekal tenang dan tidak menonjol. Kurang ada kelaziman untuk individu baka ini terlibat dalam pergaduhan akibat kecenderungan semula jadi anjing ini untuk berundur daripada konflik. Selalunya, *cobberdog* secara unik mampu berinteraksi dengan anjing yang pada umumnya tidak mampu bersekedudukan dengan anjing lain. *Cobberdog* dapat bersekedudukan dalam sesetengah keadaan dengan haiwan seperti kucing, burung, atau rodensia, walaupun baka ini pada umumnya sangat ingin tahu dan patut diawasi untuk mengelakkan kemudaratan atau pencerobohan yang tidak diingini.

#### Peranan
Sebagai hasil daripada pembiakbakaan terpilih dan perangai semula jadi *cobberdog* Australia, baka ini dianggap unggul sebagai anjing terapi, haiwan khidmat, haiwan sokongan emosi, anjing teman, dan haiwan peliharaan isi rumah. Peranan ini banyak dibantu oleh sifat tidak menonjol *cobberdog*, sikap tenang, dan rasa empati umum.

## Kesihatan

### Isu perubatan lazim dan penyaringan
*Cobberdog* Australia pada umumnya dianggap sebagai antara baka anjing paling sihat dan telah menerima penyaringan DNA untuk generasi berturut-turut sepanjang proses pembiakbakaan tulen. Pembawa bagi penyakit yang diketahui dengan nalar disingkirkan daripada semua program pembiakbakaan lulusan MDBA. Sifat pembiakbakaan tulen secara keseluruhan, walau bagaimanapun, mempunyai sesetengah keadaan genetik yang dapat dan patut disaring sebelum penggunaan sebarang anjing dalam program pembiakbakaan.
* Atrofi retina progresif (PRA) ialah satu set penyakit mata genetik yang kerap berlaku pada *cobberdog* Australia dan dapat membawa kepada kebutaan. Sel-sel saraf di bahagian belakang mata mengurai seiring dengan masa dan akan menyebabkan katarak terbentuk. PRA kerap awal-awal menjelma sebagai rabun malam; ini dapat berkembang menjadi kebutaan penuh. Pembedahan dapat membetulkan ini dan penyaringan kesihatan dapat menentukan sama ada seseekor anjing ialah pembawa.
* Mielopati degeneratif (DM) terdapat pada *cobberdog* dalam kes jarang. DM menyebabkan kelemahan otot anggota belakang progresif dan kehilangan koordinasi seiring dengan masa. Anjing terjejas beransur-ansur semakin mengalami inkontinens dan kehilangan keupayaan untuk berjalan. Keadaan ini dapat disaring sebelum diwarisi tetapi akhirnya membawa maut kepada anjing terjejas.
* Rebah cetusan senaman (EIC) ialah kecelaruan genetik yang menyebabkan anjing yang sebaliknya sihat rebah selepas bersenam berat. Biasanya, senaman berat selama 5 hingga 20 minit dengan keterujaan ekstrem menyebabkan kelemahan dan kemudian rebah. Walaupun kebanyakan anjing terjejas pulih dengan cepat, episod parah EIC dapat membawa maut. EIC dapat ditemukan dalam penyaringan.
* Anomali mata: Mikroftalmia, anoftalmia, dan koloboma (jenis terier gandum) ialah penyakit mata genetik yang dapat menjejaskan *cobberdog*.

### Jangka hayat dan penuaan
Menurut sesetengah sumber, *cobberdog* Australia mempunyai jangka hayat purata sebanyak sama ada 12–14–tahun atau 13–15 tahun, namun tiada bukti kajian bermakna dan boleh sah yang ditunjukkan. Ia mencapai status senior pada usia tujuh tahun dan mempunyai sasaran jangka sihat sebanyak enam belas tahun. Kajian mendalam tentang proses penuaan yang spesifik bagi *cobberdog* dan kesan terhadap kegiatan, kesegaran, perangai, dan/atau kesihatan masih belum diterbitkan dengan cara rasmi. Dalam keadaan ini, lebih banyak maklumat dan pemerhatian diperlukan untuk piawaian boleh sah dan tetap.

## Lihat juga
* Senarai baka anjing

## Catatan

## Rujukan